**Alfredo James "Al" Pacino** (s. 25. huhtikuuta 1940 New York, New York) on yhdysvaltalainen Oscar-palkittu näyttelijä ja elokuvantekijä. Hänen tunnetuimpia roolejaan ovat esimerkiksi Michael Corleone *Kummisetä*-trilogiassa, Tony Montana *Scarface – arpinaamassa*, Alphonse Caprice *Dick Tracyssa* ja Carlito Brigante *Carlito’s Wayssa*. Vuonna 1992 Pacinon suoritus Frank Sladena elokuvassa *Naisen tuoksu* toi hänelle parhaan miespääosan Oscar-palkinnon seitsemän aikaisemman ehdokkuuden jälkeen. Kaikkiaan hän on ollut Oscar-ehdokkaana kahdeksan kertaa.

Pacinon elokuvaura alkoi sivuosalla vuoden 1969 elokuvassa *Natalie*, ja hän esiintyi ensimmäistä kertaa pääosassa elokuvassa *Paniikki piikkipuistossa*. Pacinon läpimurtorooli oli kuitenkin Michael Corleone vuoden 1972 elokuvassa *Kummisetä*, josta hän ansaitsi uransa ensimmäisen Oscar-ehdokkuuden. Tämän jälkeen Pacino on ollut parhaan miessivuosan ehdokkaana elokuvista *Dick Tracy* sekä *Myyntitykit*, ja parhaan miespääosan ehdokkaana elokuvista *Serpico – kadun tiikeri*, *Kummisetä osa II*, *Hikinen iltapäivä* sekä *Ja oikeutta kaikille*.

Elokuvauran lisäksi Pacino on nauttinut suosiota teatterissa. Hän on voittanut Tony-palkinnon näytelmistä *Does a Tiger Wear a Necktie?* ja *The Basic Training of Pavlo Hummel*. Lisäksi hän ohjasi William Shakespearea ja tämän *Rikhard III* -näytelmää käsittelevän dokumentin *Looking for Richard*. Pacino on metodinäyttelijä, joka opiskeli menetelmää The Actors Studion Lee Strasbergin oppilaana.

Varhaisvaiheet
--------------

Pacino syntyi amerikanitalialaiseen Salvatore ja Rose Pacinon perheeseen Itä-Harlemissa, New Yorkissa. Vanhemmat erosivat, kun hän oli kaksivuotias. Hänen äitinsä muutti Corleonesta kotoisin olleiden vanhempiensa Kate ja James Gerardin luokse Etelä-Bronxiin lähelle Bronxin eläintarhaa. Hänen isänsä puolestaan muutti Covinaan, Kaliforniaan, ja työskenteli siellä ravintoloitsijana. Pacino kävi New Yorkissa esittävään taiteeseen painottanutta Fiorello H. LaGuardia High Schoolia mutta pyrki baseballin pelaajaksi. Koulussa Pacino reputti lähes kaikki kurssinsa englantia lukuun ottamatta ja jätti koulun kesken 17-vuotiaana. Hänen äitinsä ei hyväksynyt tätä ratkaisua, ja Pacino muutti pois kotoa riidan päätteeksi. Hän siirtyi työskentelemään matalapalkkaisissa ammateissa, kuten lähettinä, postityöntekijänä ja vahtimestarina, jotta saisi rahoitettua näyttelijän opintonsa.

Pacino alkoi polttaa yhdeksänvuotiaana ja joi sekä käytti satunnaisesti marihuanaa kolmetoistavuotiaasta. Hänen kaksi läheisintä ystäväänsä kuolivat 19- ja 30-vuotiaina huumeiden väärinkäyttöön. Pacino myös joutui nuorena satunnaisesti tappeluihin, ja oli hieman häirikkö koulussa.

Pacino esiintyi New Yorkin underground-teatterien näytelmissä, mutta häntä ei hyväksytty The Actors Studioon. Sen sijaan hänet hyväksyttiin HB Studioon, missä hän tutustui opettajana toimineeseen Charlie Laughtoniin, josta tuli hänen oppi-isänsä ja paras ystävänsä. Tuohon aikaan Pacino oli usein työttömänä ja kodittomana, ja joutui välillä nukkumaan kadulla, teattereissa ja ystävien luona. Hänen äitinsä kuoli vuonna 1962 ja isoisä vuotta myöhemmin.

Oltuaan neljä vuotta HB Studiossa Pacino viimein pääsi The Actors Studioon. Sen jäsenyys tarkoitti liittymistä ammattinäyttelijöiden, elokuvaohjaajien ja käsikirjoittajien joukkoon Hell’s Kitchenissä Manhattanilla. Sen myötä Pacino alkoi opiskella metodinäyttelemistä Lee Strasbergin johdolla. Pacino on myöhemmin kuvaillut, että Actors Studion jäsenyys merkitsi suurta muutosta hänen elämässään, ja hän omistautui näyttelemiselle täysin. Pacinolla on nykyään hallussa työpajan jaettu puheenjohtajuus yhdessä Ellen Burstynin ja Harvey Keitelin kanssa.

Teatteriura
-----------

Vuonna 1967 Pacino vietti kauden Charles Playhousessa Bostonissa. Siellä hän esiintyi Clifford Odetsin näytelmässä *Awake and Sing!* sekä Jean-Claude Van Itallien näytelmässä *Hurrah*, missä hän tapasi näyttelijä Jill Clayburghin. Kaksikon välillä alkoi viisivuotinen suhde, ja he muuttivat yhdessä takaisin New Yorkiin.

Vuonna 1968 Pacino esiintyi Israel Horovitzin näytelmässä *The Indian Wants the Bronx* Astor Place Theaterissa. Näytelmä sai ensi-iltansa 17. tammikuuta 1968, ja sitä esitettiin 177 kertaa. Näytelmän yhteydessä esitettiin Horovitzin toista näytelmää, *It's Called the Sugar Plum*, jossa Clayburgh esiintyi. Pacino voitti suorituksestaan Obie-palkinnon, kun taas John Cazale voitti parhaan miessivuosan ja Horowitz parhaan uuden näytelmän palkinnon. Martin Bregman näki näytelmän ja tarjoutui Pacinon manageriksi, mikä aloitti kaksikon pitkäaikaisen yhteistyön.

Pacinon ensikosketus televisiorooleihin koitti, kun hän ja Clayburgh esiintyivät ABC:n sarjassa *N.Y.P.D.* 12. marraskuuta 1968. Clayburgh esiintyi samaan aikaan myös saippuaoopperassa *Search for Tomorrow*, mutta pari joutui ottamaan kuukausittain vastaan rahaa Clayburghin isältä.

23. helmikuuta 1969 Pacino esiintyi ensimmäisen kerran Broadwayllä Don Petersenin näytelmässä *Does a Tiger Wear a Necktie?*, jota esitettiin Belasco Theatressa. Näytelmä lopetettiin 39 esiintymisen jälkeen 29. maaliskuuta 1969, mutta Pacinon suoritus sai ylistystä, ja hän voitti Tony-palkinnon 20. huhtikuuta 1969. Pacino jatkoi uraansa teatterissa 1970-luvulla, ja voitti toisen Tony-palkintonsa näytelmästä *The Basic Training of Pavlo Hummel* sekä sai pääosan *Rikhard III* -näytelmässä.

1980-luvulla Pacino menestyi jälleen David Mametin näytelmässä *American Buffalo*, josta hän oli ehdolla Drama Desk Awardin saajaksi. 1990-luvulta lähtien Pacinon teatteriuraan ovat kuuluneet Eugene O’Neillin *Hughie*, Oscar Wilde *Salome* ja Lyle Kesslerin *Orphans*.

Pacino palasi teatterin lavalle myös kesällä 2010, jolloin hän esiintyi Shylockin roolissa ilmaisnäytelmä *Venetsian kauppiaassa*. Näytelmä oli suosittu, ja se siirrettiin Broadwaylle Broadhurst Theatreen, missä se tienasi miljoonan dollarin tulot ensimmäisenä viikkonaan. Rooli toi Pacinolle myös jälleen parhaan miespääosan Tony-ehdokkuuden.

Elokuvaura
----------

### 1960- ja 1970-luvut

Opiskellessaan Actors Studiossa Pacino huomasi pitävänsä näyttelemisestä ja oli siinä lahjakas, mutta hänen varhaiset teatteriroolinsa eivät tuottaneet tarpeeksi. Vuonna 1969 Pacino esiintyi ensimmäistä kertaa elokuvissa, kun hän sai pienen roolin Fred Coen ohjaamassa elokuvassa *Natalie*.

Pacino *Kummisedässä* näytelleen James Caanin seurassa vuonna 1972.
Vuonna 1971 Pacino esitti huumeaddiktia elokuvassa *Paniikki piikkipuistossa*, mikä kiinnitti elokuvaohjaaja Francis Ford Coppolan huomion, ja tämä palkkasi Pacinon esittämään Michael Corleonea mafiaelokuva *Kummisetään*. Coppolan valinta järkytti elokuvastudion henkilöstöä, sillä roolia oli hakenut usea tunnetumpi näyttelijä, kuten Robert Redford, Warren Beatty ja Robert De Niro. Pacinon suoriutumista kuitenkin ylistettiin, ja hän ansaitsi roolistaan Oscar-ehdokkuuden. Pacino kuitenkin boikotoi palkintoseremoniaa, sillä hän loukkaantui saatuaan vain parhaan sivuosan ehdokkuuden, vaikka hän esiintyi elokuvassa useammin kuin Marlon Brando.

Vuonna 1973 Pacino sai Gene Hackmanin kanssa pääroolin elokuvassa *Variksenpelätin* ja voitti Cannesin elokuvajuhlien kultaisen palmun. Samana vuonna hän myös ansaitsi ensimmäisen Golden Globe -palkintonsa sekä parhaan miespääosan Oscar-ehdokkuuden elokuvasta *Serpico – kadun tiikeri*, jossa hän esitti poliisi Frank Serpicoa. Vuonna 1974 hän toisti roolinsa Michael Corleonena *Kummisedän osassa II* ja sai jälleen uuden Oscar-ehdokkuuden. Seuraavana vuonna Pacinon suosio kasvoi entisestään *Hikinen iltapäivä* -elokuvan myötä, kun hän näytteli tositapahtumiin perustuvassa elokuvassa pankkiryöstäjä John Wojtowiczia. Elokuvan ohjasi *Serpicon* ohjannut Sidney Lumet, ja Pacino sai elokuvan myötä neljännen Oscar-ehdokkuutensa.

Vuonna 1977 Pacino esiintyi Formula-ajajana Sydney Pollackin ohjaamassa elokuvassa *Taivas ei tunne suosikkeja*, ja hän oli ehdolla Golden Globe -palkintoon parhaasta miespääosasta draamaelokuvassa. Hänen seuraava elokuvansa oli oikeussaleihin sijoittuva *Ja oikeutta kaikille*, josta hän ansaitsi jälleen Oscar-ehdokkuuden. Hän kuitenkin hävisi *Kramer vastaan Kramer* -elokuvassa esiintyneelle Dustin Hoffmanille, jonka roolista Pacino oli itse kieltäytynyt.

### 1980- ja 1990-luvut

Pacinon ura lähti laskuun 1980-luvun alussa, ja hän esiintyi elokuvissa *Yön kuningas* ja *Kirjailijaelämää*, jotka kriitikot lyttäsivät täysin. Kuitenkin Brian De Palman ohjaama vuoden 1983 rikoselokuva *Scarface – arpinaama* nousi yhdeksi Pacinon uran kohokohdista. Elokuva sai ilmestyessään negatiivisen vastaanoton kriitikoilta, mutta se menestyi hyvin lipunmyynnissä, ja tuotti yli 45 miljoonaa dollaria Yhdysvalloissa. Pacino myös ansaitsi jälleen Golden Globe -ehdokkuuden roolistaan kuubalaisena rikollisjohtajana Tony Montanana.

Pacinon esiintyi vuonna 1985 elokuvassa *Revolution*, joka kertoi metsästäjästä Yhdysvaltain vapaussodan aikaan. Elokuva oli arvosteluiden ja lipunmyynnin suhteen epäonnistunut, mistä Pacino syytti kiireistä tuotantoa. Hän päätti jättää elokuvateollisuuden hetkeksi, ja palasi teatterin lavalle neljäksi vuodeksi. Tänä aikana Pacino esiintyi muun muassa näytelmissä *Julius Caesar* ja *American Buffalo* sekä omassa projektissaan *The Local Stigmatic*. Elokuvateollisuuden pariin Pacino palasi vuonna 1989 draamatrillerin *Rakkauden meri* myötä, ja elokuva sai todella myönteistä palautetta.

Pacinon elokuvaura jatkoi uutta nousuaan, kun hän sai jälleen uuden Oscar-ehdokkuuden roolistaan elokuvassa *Dick Tracy*, jonka arvostelussa kriitikko Roger Ebert kirjoitti Pacinon varastaneen show’n. Samana vuonna Pacino myös uusi roolinsa Michael Corleonena *Kummisedän osassa III*. Elokuva sai hyvän vastaanoton, vaikka se kärsi tuotantovaiheessa käsikirjoituksen uudelleenkirjoittamisista ja näyttelijöiden vaihtumisesta. Vuonna 1991 Pacino esiintyi elokuvassa *Frankie & Johnny* yhdessä Michelle Pfeifferin kanssa, joka oli toiminut hänen kanssaan myös *Scarfacessa*. Elokuva kertoi juuri vapaaksi päässeestä vangista, joka päätyy suhteeseen samassa ravintolassa työskennelleen tarjoilijattaren kanssa. Se ei saanut erityisen hyvää vastaanottoa, vaikka Pacino itse piti roolistaan.

Vuonna 1992 Pacino voitti ensimmäistä kertaa parhaan miespääosan Oscar-palkinnon elokuvasta *Naisen tuoksu*, jossa hän näytteli entistä armeijan upseeria Frank Sladea. Samana vuonna hän oli myös ehdolla parhaan miessivuosan palkinnolle elokuvasta *Myyntitykit*, minkä myötä Pacino oli ensimmäinen miesnäyttelijä, joka oli voittanut parhaan pääosan palkinnon ja samalla ollut ehdolla roolista toisessa elokuvassa.

Pacinon seuraava elokuvarooli oli vuoden 1993 rikoselokuva *Carlito’s Way*, jossa vankilasta vapautunut rikollinen yrittää päästä kaidalle tielle. Hän myös esiintyi yhdessä Robert De Niron kanssa Michael Mannin vuonna 1995 ohjaamassa elokuvassa *Heat – ajojahti*, joka sai lämpimän vastaanoton kriitikoilta.

Al Pacino Cannesin elokuvajuhlilla vuonna 1996.Vuonna 1996 Pacino ohjasi ja esiintyi dokumentissa *Looking for Richard*, jossa sekä esitettiin kohtauksia William Shakespearen näytelmästä *Rikhard III* että analysoitiin Shakespearen roolia ja merkitystä populaarikulttuurissa. Dokumentti oli Pacinon ensimmäinen ohjaus, ja siinä esiintyivät hänen lisäkseen myös Alec Baldwin, Kevin Spacey ja Winona Ryder. Vuonna 1997 Pacino esiintyi yliluonnollisessa trillerissä *Paholaisen asianajaja* yhdessä Keanu Reevesin kanssa. Elokuva menestyi lipunmyynnissä, ja tuotti 150 miljoonaa dollaria maailmanlaajuisesti. Samana vuonna hän myös esiintyi yhdessä Johnny Deppin kanssa elokuvassa *Donnie Brasco*.. Vuonna 1999 Pacino ja Mann yhdistivät jälleen voimansa elokuvassa *The Insider – sisäpiirissä*, jossa toista pääosaa esitti Russell Crowe.

### 2000-luku

Vuonna 2000 Pacino ohjasi ja esitti pääosaa Ira Lewisin näytelmästä tehdyssä pienen budjetin filmatisoinnissa *Chinese Coffee*. Se sisälsi lähes kokonaan keskustelua kahden päähenkilön välillä, ja projekti kesti lähes kolme vuotta. Pacino toimi elokuvan rahoittajana itse, ja se on julkaistu sittemmin DVD:llä *Pacino: An Actor's Vision* -kokoelmassa yhdessä Pacinon kahden muun elokuvan, *The Local Stigmatic* ja *Looking for Richard*, kanssa.

Al Pacino Rooman elokuvajuhlilla vuonna 2008.
Pacinon seuraava elokuvarooli oli yhdessä Robin Williamsin kanssa Christopher Nolanin vuonna 2002 ohjaamassa elokuvassa *Insomnia*, joka perustui samannimiseen norjalaiseen elokuvaan. Siinä Pacino esitti *Operaatio Donnie Brascon* tapaan loppuun palanutta hahmoa. Elokuva sai hyvän vastaanoton, ja kriitikot ylistivät Pacinon roolisuoritusta. Elokuva pärjäsi myös suhteellisen hyvin taloudellisesti, ja tuotti 113 miljoonaa dollaria maailmanlaajuisesti. Pacino esiintyi samana vuonna myös elokuvissa *Simone* ja *Eye Witness*, mutta ne eivät saaneet osakseen vastaavaa menestystä. Vuonna 2003 Pacino esiintyi lakimies Roy Cohnina HBO:n minisarjassa *Angels in America*, joka perustui Tony Kushnerin samannimiseen näytelmään. Tästä roolisuorituksesta Pacino voitti uransa kolmannen Golden Globe -palkinnon sekä Emmy-palkinnon.

Vuonna 2004 Pacino esiintyi Shylockina Michael Radfordin ohjaamassa Shakespearen näytelmään perustuvassa *Venetsian kauppiaassa*, ja päätti tuoda myötätuntoa hahmoa kohtaan, vaikka tämä yleensä esitettiin karikatyyrina. Seuraavana vuonna hän esiintyi elokuvassa *Rahantekijä*, jossa hän esitti uhkapelivälittäjää ja Matthew McConaugheyn roolihahmon oppi-isää. Elokuva ei saanut hyviä arvosteluita, ja kriitikko Desson Thomson totesi, että "Al Pacino on näytellyt oppi-isää niin monta kertaa, että hänen tulisi saada tästä palkinto".

Pacinolle myönnettiin Yhdysvaltain elokuvainstituutin elämäntyöpalkinto vuonna 2007.

Vuonna 2007 Pacino esiintyi elokuvassa *Ocean’s Thirteen* yhdessä George Clooneyn, Brad Pittin, Matt Damonin, Elliott Gouldin ja Andy Garcían kanssa. Hän esitti elokuvan roistoa Willy Bankia, jonka kasinon päähenkilöt yrittävät ryöstää kostona Bankin teoista. Elokuva sai hyväksyvän vastaanoton kriitikoilta. 2000-luvun ensimmäisen vuosikymmenen lopulla Pacino esiintyi vielä elokuvassa *88 minuuttia* yhdessä Alicia Wittin kanssa, mutta elokuva ei saanut hyviä arvosanoja kriitikoilta. Myöskään elokuva *Oikeuden kasvot* ei ollut kriitikoiden mieleen, vaikka sitä oli odotettu Pacinon ja De Niron paluuna. Esimerkiksi *New York Postin* Lou Lumenick antoi elokuvalle vain yhden tähden ja tyrmäsi elokuvan hidastempoiseksi ja naurettavaksi rahastukseksi.

Pacino aloitti 2010-luvun näyttelemällä Jack Kevorkiania HBO:n televisioelokuvassa *You Don't Know Jack*, joka esitettiin ensimmäisen kerran huhtikuussa 2010. Tämä toi Pacinolle toisen miespääosan Emmy-palkinnon sekä neljännen Golden Globe -palkinnon.

Yksityiselämä
-------------

Al Pacino ei ole koskaan ollut naimisissa, mutta hänellä on neljä lasta. Pacino sai esikoisensa, tyttären, vuonna 1989 näyttelijäopettaja Jan Tarrantin kanssa. Tammikuussa 2001 Pacinon silloinen avopuoliso, näyttelijä Beverly D’Angelo, synnytti kaksoset, tytön ja pojan. Pari oli yhdessä vuosina 1997–2003. Edellisten lisäksi Pacinon naisystäviin ovat kuuluneet muun muassa Jill Clayburgh, Tuesday Weld, Marthe Keller, Kathleen Quinlan ja Diane Keaton. Pacinon neljäs lapsi on Noor Alfallahin kanssa, jonka kanssa hän seurusteli keväästä 2022 syksyyn 2023. Heidän poikansa syntyi kesäkuussa 2023 Pacinon ollessa 83 vuoden ikäinen.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1969 | *Natalie* | *Me, Natalie* | Tony |
| 1971 | *Paniikki piikkipuistossa* | *Panic in Needle Park* | Bobby |
| 1972 | *Kummisetä* | *The Godfather* | Michael Corleone |
| 1973 | *Variksenpelätin* | *Scarecrow* | Francis Lionel "Lion" Delbuchi |
| *Serpico – kadun tiikeri* | *Serpico* | Konstaapeli Frank Serpico |
| 1974 | *Kummisetä osa II* | *The Godfather: Part II* | Michael Corleone |
| 1975 | *Hikinen iltapäivä* | *Dog Day Afternoon* | Sonny Wortzik |
| 1977 | *Taivas ei tunne suosikkeja* | *Bobby Deerfield* | Bobby Deerfield |
| 1979 | *Ja oikeutta kaikille* | *...And Justice for All* | Arthur Kirkland |
| 1980 | *Yön kuningas* | *Cruising* | Steve Burns |
| 1982 | *Kirjailijaelämää* | *Author! Author!* | Ivan Travalian |
| 1983 | *Scarface – arpinaama* | *Scarface* | Antonio "Tony" Montana |
| 1985 | *Revolution* | *Revolution* | Tom Dobb |
| 1989 | *Rakkauden meri* | *Sea of Love* | Frank Keller |
| 1990 | *Dick Tracy* | Big Boy Caprice |
| *Kummisetä osa III* | *The Godfather: Part III* | Michael Corleone |
| 1991 | *Madonna: Truth or Dare* | oma itsensä |
| *Frankie & Johnny* | Johnny |
| 1992 | *Myyntitykit* | *Glengarry Glen Ross* | Ricky Roma |
| *Naisen tuoksu* | *Scent of a Woman* | Everstiluutnantti Frank Slade |
| 1993 | *Carlito’s Way* | Carlito "Charlie" Briganto |
| 1994 | *Jonas in the Desert* | oma itsensä |
| 1995 | *Ikimuistoinen päivä* | *Two Bits* | Gitano Sabatoni |
| *Heat – ajojahti* | *Heat* | Komisario Vincent Hanna |
| 1996 | *Pormestari* | *City Hall* | Pormestari John Pappas |
| *Looking for Richard* | oma itsensä (myös ohjaaja ja tuottaja) |
| 1997 | *Pitch* | oma itsensä |
| *Donnie Brasco* | Benjamin "Lefty" Ruggiero |
| *Paholaisen asianajaja* | *Devil’s Advocate* | John Milton |
| 1999 | *The Insider – sisäpiirissä* | *The Insider* | Lowell Bergman |
| *Minä päivänä tahansa* | *Any Given Sunday* | Tony D’Amato |
| 2000 | *Chinese Coffee* | Harry Levine (myös ohjaaja) |
| 2002 | *Insomnia* | Will Dormer |
| *Simone* | *S1m0ne* | Viktor Taransky |
| *Eye Witness* | *People I Know* | Eli Wurman |
| 2003 | *The Recruit* | Walter Burke |
| *Gigli – rajua rakkautta* | *Gigli* | Starkman |
| *Angels in America* | Roy Cohn |
| 2004 | *Venetsian kauppias* | *The Merchant of Venice* | Shylock |
| 2005 | *Rahantekijä* | *Two for the Money* | Walter Abrams |
| 2006 | *88 minuuttia* | *88 minutes* | Dr. Jack Gramm |
| 2007 | *Ocean’s Thirteen* | Willy Bank |
| *Dali & I: The Surreal Story* | Salvador Dali |
| 2008 | *Oikeuden kasvot* | *Righteous Kill* | Rooster |
| 2010 | *You Don’t Know Jack* | tohtori Jack Kevorkian |
| 2011 | *The Son of No One* | Charles Stanford |
| 2012 | *Stand Up Guys* | Val |
| 2013 | *Phil Spector* | Phil Spector |
| *Salomé* | Kuningas Herod (myös ohjaaja) |
| 2014 | *The Humbling* | Simon Axler |
| *Manglehorn* | Manglehorn |
| 2015 | *Danny Collins* | Danny Collins |
| 2017 | *Hangman* | Ray Archer |
| 2018 | *Paterno* | Joe Paterno |
| 2019 | *Once Upon a Time in Hollywood* | Marvin Schwarz |
| *The Irishman* | Jimmy Hoffa |
| 2021 | *American Traitor: The Trial of Axis Sally* | James Laughlin |
| *House of Gucci* | Aldo Gucci |
|

Lähteet
-------

* Grobel, Lawrence: *Al Pacino: The Authorized Biography*. Simon & Schuster. ISBN 0-7432-9497-1.
* Duncan, Paul; Feeney, F. X.: *Movie Icons: Al Pacino*. Taschen, 2009. ISBN 978-3-8365-0856-8.

### Viitteet

1. 1 2 3 4 5 6 7 8 9  Biography Channel The Biography Channel.  Arkistoitu 11.1.2012. Viitattu 1.6.2011.
2. ↑  Grobel, s. 9.
3. ↑  Grobel, s. 8.
4. ↑  Grobel, s. 6.
5. ↑  Grobel, s. 14.
6. ↑  Grobel, s. 10.
7. 1 2  Actors Studio History by Andreas Manolikakis *theactorsstudio.org*. Actors Studio Official Website.  Arkistoitu 25.7.2010. Viitattu 1.6.2011.
8. ↑  Grobel, s. 15.
9. ↑  Silverman, Stephen M.: Jill Clayburgh Dies  5.11.2010. People. Viitattu 1.6.2011.
10. 1 2  Smith, Kyle: Scent of a Winner  13.12.1999. People. Viitattu 1.6.2011.
11. ↑  Al Pacino The Broadway League. Viitattu 1.6.2011.
12. ↑  Al Pacino to Headline Lyle Kessler's Orphans on Broadway  12.8.2005. Broadway Official Website. Viitattu 1.6.2011.
13. ↑  Brantley, Ben: Railing at a Money-Mad World  1.7.2010. The New York Times. Viitattu 1.6.2011.
14. ↑  Cox, Gordon: 'Merchant of Venice' sells briskly thanks to Al Pacino's name  30.10.2011. Variety. Viitattu 1.6.2011.
15. ↑  Jones, Kenneth: 2011 Tony Nominations Announced; Book of Mormon Earns 14 Nominations  3.5.2011. Playbill. Viitattu 1.6.2011.
16. ↑  Grobel, s. xx.
17. 1 2 3  Grobel, s. xxi.
18. 1 2 3  Grobel, s. xxiii.
19. 1 2  Al Pacino Golden Globe History Golden Globes Official Website.  Arkistoitu 2.9.2012. Viitattu 2.6.2011.
20. ↑  Grobel, s. xiv.
21. ↑  Ebert, Roger: Dick Tracy Review  15.7.2011. Chicago Sun-Times.  Arkistoitu 26.12.2008.
22. ↑  Grobel, s. xxvii.
23. ↑  Heat (1995) Rotten Tomatoes. Viitattu 2.6.2011.
24. ↑  LaSalle, Mick: Guns and Roses San Francisco Chronicle. Viitattu 2.6.2011.
25. ↑  Movie Icons, s. 142.
26. 1 2  Searchlight buys 'Coffee' with Pacino  6.8.2000. Variety. Viitattu 2.6.2011.
27. ↑  Pacino: An Actor's Vision Time Out: New York.  2.6.2011
28. ↑  Insomnia Box Office Box Office Mojo.
29. ↑  Al Pacino Golden Globe History Golden Globes Official Website.  Arkistoitu 2.9.2012. Viitattu 3.6.2011.
30. ↑  EMMY Award History EMMY Official Website. Viitattu 3.6.2011.
31. ↑  Thomson, Desson: Hedging Its Bets, 'Two For the Money' Loses Big  7.10.2005. The Washington Post. Viitattu 3.6.2011.
32. ↑  Pierson, Frank: AFI Lifetime Achievement Award: Al Pacino" American Film Institute. Viitattu 3.6.2011.
33. ↑  Ocean's Thirteen Rotten Tomatoes. Viitattu 9.9.2011. (englanniksi)
34. ↑  Lumenick, Lou: Even Al Pacino and Robert De Niro Can't Save "Righteous Kill"  12.9.2008. New York Post. Viitattu 9.9.2011. (englanniksi)[vanhentunut linkki]
35. ↑  Pacino's Bambinos  2.6.2011. People.
36. ↑  Twin Pique  24.2.2003. People. Viitattu 2.6.2011.
37. ↑  Movie Icons, s. 180.
38. ↑  Tuoreet vanhemmat Al Pacino, 83, ja Noor Alfallah, 29: Ero! *www.iltalehti.fi*. Viitattu 8.9.2023.

Aiheesta muualla
----------------

* Kuvia tai muita tiedostoja aiheesta **Al Pacino** Wikimedia Commonsissa

* Al Pacino Elonetissä.
* Al Pacino Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Kreikka
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Emmy Awards
* Museum of Modern Art

 |
|  |
| Henkilöt | 
* Deutsche Biographie
* Trove
* Elonet
* Yle

 |
|  |
| Muut | 
* SNAC
* IdRef

 |

 |